b"\n_START_ARTICLE_\nGr\xc3\xb8nland Teglv\xc3\xa6rk\n_START_PARAGRAPH_\nGr\xc3\xb8nland Teglv\xc3\xa6rk var en teglv\xc3\xa6rksfabrik i Egernsund, S\xc3\xb8nderjylland.\n_START_SECTION_\nHistorie\n_START_PARAGRAPH_\nTeglv\xc3\xa6rket blev oprettet i 1777 af forpagter J\xc3\xb8rgensen fra Skodsb\xc3\xb8lg\xc3\xa5rd efter tilladelse fra hertugen af Gl\xc3\xbccksborg. Ved siden af l\xc3\xa5 siden 1764 teglv\xc3\xa6rket Island og siden 1792 teglv\xc3\xa6rket Jan Mayen. Det var de nordligste af adskillige teglv\xc3\xa6rker i Egernsund og fik derfor navne efter de nordligste besiddelser i det dav\xc3\xa6rende danske monarki._NEWLINE_I 1894 blev de tre samlet under Vereinigte Ziegeleien, der siden 1920 har heddet De Forenede Teglv\xc3\xa6rker og siden 2000 Egernsund Tegl. Teglv\xc3\xa6rkerne var selvst\xc3\xa6ndigt ejet, men indgik i et salgssamarbejde._NEWLINE_I 1919 blev Gr\xc3\xb8nland k\xc3\xb8bt af A.C. M\xc3\xb8ller og i 1921 opk\xc3\xb8btes ogs\xc3\xa5 Skodsb\xc3\xb8lmark Teglv\xc3\xa6rk. Atter i 1931 k\xc3\xb8btes Island og fra 1936 oprettedes S\xc3\xb8nderjysk Lervarefabrik p\xc3\xa5 stedet._NEWLINE_I 1974 br\xc3\xa6ndte Gr\xc3\xb8nlands ringovn og teglstensproduktionen oph\xc3\xb8rte p\xc3\xa5 de andre fabrikker i 1980'erne. Efter 1989 blev der kun produceret lervarer p\xc3\xa5 fabrikken. Det blev dog n\xc3\xa6rmest d\xc3\xb8dsst\xc3\xb8det til fabrikken, som gik konkurs i 1993. Et italiensk firma overtog fabrikken, men m\xc3\xa5tte atter dreje n\xc3\xb8glen om i 2002._NEWLINE_Teglv\xc3\xa6rket blev k\xc3\xb8bt af private investorer, der \xc3\xb8nskede at opf\xc3\xb8re en ny bydel, Teglv\xc3\xa6rksbyen. Bygningerne blev revet ned og der blev da ogs\xc3\xa5 opf\xc3\xb8rt enkelte boliger samt udstykket grunde til villaer. Den \xc3\xb8konomiske krise i Danmark i 2008 satte dog en brat stopper for udviklingen i omr\xc3\xa5det og det henligger i dag for en stor andel ubebygget."